æskulapstav
Æskulapstav, (1. led af Asklepios), attribut for Asklepios, lægekunstens gud, i kunstneriske fremstillinger fra antikken. Staven er omslynget af en slange, som ved sin mulighed for hamskifte antages at symbolisere den livsfornyende kraft. Æskulapstaven er siden blevet brugt som symbol for lægekunst og farmaci. Æskulapsnoge (se slanger) var hellige dyr, der blev holdt i fangenskab ved hospitaler knyttet til templer indviet til Asklepios.
Æskulapstaven med to sammenslyngede slanger er uden rod i antikken; den er også blevet brugt som symbol for lægekunsten, fx af flere landes militære lægekorps.